મને ખાત્રી છે, આપ ગુટખાના વ્યસનમાંથી સાંગોપાંગ મુક્ત થયા બાદ, આપે આચરેલી ભયંકર મૂર્ખામી પર આપને જરૂર હસવું આવશે..! મિત્રો, દરેક બાબતમાં સરકાર, નસીબ અથવા ભગવાનનો વાંક કાઢીને આપણે, આપણા મનને જુઠ્ઠો દિલાસો બંધાવીએ તે કેટલું યોગ્ય છે? સરકારે જનકલ્યાણ કાજે ઘડેલા સખત કાયદાઓ, દ્ગશ્ય-શ્રાવ્ય મીડિયા કે એકલદોકલ પત્રકાર મિત્રો દ્વારા, ચેતવણી સ્વરૂપે, સમયાંતરે સત્યનું દર્પણ ધરતા લેખ, તમાકુના ગુટખા જેવા દૈત્યને નાથવા માટે, પૂરતા ન જ હોઈ શકે. આથી, સમાજસેવાને વરેલી સંનિષ્ઠ સ્વૈચ્છિક સામાજિક સંસ્થાઓ, શૈક્ષણિક સંસ્થાઓ, માતા-પિતા,વાલીશ્રીઓ અને સહુથી વધારે તો દેખાદેખી ગુટખા જેવા વ્યસનની ચંગૂલમાં સપડાઈ જતા યુવાધન દ્વારા જ મક્કમતા દાખવવાની તાતી જરૂર છે. ભગવાને આપણને અમૂલ્ય માનવ દેહ, મનસ્વીપણું અપનાવી વેડફી નાંખીને, જાત તથા આપણા કુટુંબને પાયમાલ કરવા નથી આપ્યો તે સહુએ યાદ રાખવું ઘટે.